ས་ཀྱི་བསྟན་པ་འཛིན། །ཞེས་པའི་ཚུལ་ལ་རྗེས་སུ་དགོངས་པའི་མཛད་པ་བཟང་པོས་གཞུང་གི་དོན་འགྲོལ་བར་མཛད་ཅིང་། མཇུག་ཏུ་བརྩམ་བྱ་དགེ་བའི་རྩ་བ་ཡང་མཐའ་ཡས་འགྲོ་བའི་དོན་དུ་རྗེས་སུ་བསྔོ་བའི། རྒྱལ་སྲས་སེམས་པའི་རིང་ལུགས་དང་མཚུངས་པའི་མཐའ་རྟེན་པར་མཛད་པ་ཡང་། དཔེར་བརྗོད་ན་གོང་གི་འཕྲོས་ལས། ཚིག་མདའི་ནོར་བུས་མི་བསྐྲུན་ཞིང་། །ནོར་རྒྱས་འབྱོར་བའི་བང་མཛོད་ཀྱང་། །དཔེ་ཟླར་འོས་པ་མ་ཡིན་པའི། །མི་ཟད་ཚིག་གི་གཏེར་འདི་མཚར། །འདི་ལ་བརྟེན་ནས་འཁོར་བ་པ། །མི་ཤེས་གདུང་བ་ཀུན་ཕྲོགས་ནས། །ཐམས་ཅད་མཁྱེན་པའི་ཡོན་ཏན་མཆོག །བསམ་འཕེལ་དཔལ་གྱིས་འཚོ་བར་ཤོག །ཅེས་པ་ལྟར། ཐོག་མཐའ་བར་གསུམ་དུ་དགེ་བའི་རིང་ལུགས་ལས་བྱུང་བའི་རང་གཞན་གྲུབ་མཐའི་གནད་རྣམས་མ་འདྲེས་གསལ་བར་སྟོན་པའི་ལེགས་པར་བཤད་པའི་སྒོ་མཐའ་ཡས་པ་འབྱུང་ཞིང་། དེ་དག་ལ་ཡང་ནང་ཚན་གྱི་དབྱེ་བས་ཕྱེ་ནས་ཐོག་མར་བསྟོད་ཚོགས་ལ། ཐུབ་དབང་བསྟན་པའི་བདག་པོ་ལ་བསྟོད་པ་ལྷ་རྫས་པད་མ་དཀར་པོའི་མེ་ཏོག གསུང་ངག་རིན་པོ་ཆེའི་བརྒྱུད་པ་ལ་གསོལ་འདེབས་སུ་མཛད་པ་དགེ་ལེགས་རོལ་པའི་ཆུ་གཏེར་དང་། མཐོང་བ་དོན་ལྡན། བིརྺ་པའི་རྣམ་འགྱུར་དྲུག་ལ་རྗེས་སུ་བསྟོད་པ། དཔལ་བརྩེ་བ་ཆེན་པོ་ཀུན་དགའ་སྙིང་པོ་ལ་ཡོན་ཏན་གྱི་ཁྱད་པར་ལྔ་ཕྲག་ཟློས་པ་གསུམ་གྱི་སྒོ་ནས་རྗེས་སུ་བསྟོད་པ། སྦྱངས་དཀའ་ཟླ་བ་བསོད་ནམས་རྩེ་མོ་ལ་མཁས་པའི་སྒོ་ནས་རྗེས་སུ་བསྟོད་པ་དང་། རྗེ་བཙུན་རིན་པོ་ཆེ་གྲགས་པ་རྒྱལ་མཚན་ལ་གྲུབ་པའི་སྒོ་ནས་རྗེས་སུ་བསྔགས་པའི་ཡོན་ཏན་གྱི་ཕྲེང་བ་སྤེལ་བ་རེ་རེ། ཆོས་ཀྱི་རྗེ་ས་སྐྱ་པཎྜི་ཏ་ལ་རྣམ་གྲངས་དུ་མའི་སྒོ་ནས་རྗེས་སུ་བསྒྲགས་པའི་བསྟོད་ཚིག་གི་ཕྲེང་བ་གསུམ། ཆོས་ཀྱི་རྒྱལ་པོ་འཕགས་པ་རིན་པོ་ཆེ་ལ་རྨད་དུ་བྱུང་བའི་ཕྲིན་ལས་ཀྱི་སྒོ་ནས་བསྟོད་པ་དང་། རྗེ་བཙུན་ཀུན་དགའ་བཟང་པོ་ལ་ཕུལ་དུ་བྱུང་བའི་མཛད་པ་ལ་རྗེས་སུ་བསྔགས་པའི་བསྟོད་ཚིག་གི་ཕྲེང་བ། རིགས་ཐམས་ཅད་ཀྱི་བདག་པོ་རྗེ་བཙུན་ཀུན་དགའ་དབང་ཕྱུག་གི་རྣམ་པར་ཐར་པ་རིན་པོ་ཆེའི་ཕྲེང་བ། རྣམ་ཐར་དེ་ཉིད་གསོལ་འདེབས་སུ་མཛད་པའི་རབ་མཛེས་མ་དང་། དཔག་ཡས་མ། ཁྱད་པར་བཀའ་དྲིན་དྲན་པའི་སྒོ་ནས་ཐུན་མོང་མ་ཡིན་པའི་ཡོན་ཏན་བསྔགས་པ་རྗེས་སུ་བརྗོད་པའི་བསྟོད་ཚིག་ཡོན་ཏན་གྱི་ཕྲེང་བ་སྤེལ་བ་དེ་ཉིད་ཀྱི་ནང་དུ་འདི་ལྟར་དུ་འབྱུང་སྟེ། ཨེ་མ་གང་ཞིག་རྣམ་ཐར་ཞལ་དང་སྟོང་ཉིད་མཚོན་བྱེད་བཅུ་དྲུག་ཕྱག །བསྡུ་དངོས་རང་བཞིན་ཞབས་རྣམས་གར་མཛད་སྲིད་དང་ཞི་བའི་ཕ་རོལ་གཟིགས། །དོན་དམ་འགྱུར་མེད་ནམ་མཁའི་མཐིལ་ལྟར་ཤིན་ཏུ་སྔོ་སངས་ལུས་མཆོག་འཆང་། །དངོས་ཀུན་རབ་བཀྲ་ཐིག་ལེས་ལུས་མཛེས་རང་འོད་ཡུམ་གྱི་རྟེན་དེར་འདུད། །ཅེས་དང་། ཕྱོགས་བཅུའི་རྒྱལ་བ་སྲས་བཅས་ཀུན། །གཅིག་བསྡུས་ལྷན་ཅིག་སྐྱེས་དགའི་སྐུ། །ཁམས་གསུམ་དབང་ཕྱུག་འགྲོ་བ་ཡི། །གཙུག་རྒྱན་མཆོག་ལ་ཕྱག་འཚལ་ལོ། །ཞེས་དང་། གང་ཞིག་བརྟེན་ན་ཐར་པ་དམ་པའི་དཔལ། །མྱུར་དུ་བགྲོད་བྱེད་ཟབ་ལམ་དམ་པའི་གནད། །འཁྲུལ་མེད་བླ་མ་བརྟེན་པའི་ཐབས་འདི་ནི། །འདི་དང་གཞན་དུ་ཕན་བདེ་འཕེལ་བའི་རྒྱུ། །ཞེས་འབྱུང་ཞིང་། དེ་བཞིན་བཀའ་དྲིན་མཉམ་མེད་ཀྱི་འདྲེན་པ་གཉིས་པ་ཆོས་ཀྱི་རྗེ་པཎྜི་ཏ་གྲགས་པ་རྒྱལ་མཚན་ལ་བསྟོད་པ་ཡོན་ཏན་རྒྱ་ཆེན་མ་སོགས་རྣམ་གྲངས་དུ་མ་འབྱུང་ཞིང་། ཁྱད་པར་སྔོན་བླ་མས་ཆོས་སྩལ་བའི་ཚུལ་དྲན་ཏེ་དཀར་མེའི་འོད་ལ་བྲིས་པའོ་གསུང་བའི་རྣལ་འབྱོར་གསང་མཐའ་དང་རྗེས་སུ་འབྲེལ་བའི་བསྟོད་པ་བྱིན་རླབས་ཤིན་ཏུ་ཆེ་བ། ཆོས་ཀྱི་རྗེ་དཔལ་ལྡན་པའི་རྣམ་པར་ཐར་པ་སྔོན་གྱི་མཐའ་རྗེས་སུ་བསྒྲགས་པའི་ངོ་མཚར་རྨད་དུ་བྱུང་བ། ཨེ་ཝཾ་གདན་ས་དྲུག་པ་ཆོས་ཀྱི་རྗེ་དཀོན་མཆོག་འཕེལ་བ་ལ་བསྟོད་པ་རིགས་བདག་མ་དང་། མཉམ་མེད་བདེ་ལེགས་རྒྱལ་མཚན། རྭ་སྟོན་ཡོན་ཏན་དཔལ་བཟང་པོ་སྟེ། ཆོས་ཀྱི་རྣམ་གྲངས་རྗེས་སུ་ནོད་པའི་རྩ་བའི་བླ་མ་ལ་རྗེས་སུ་བསྟོད་པའི་ཚོགས་དང་། ཨེ་ཝཾ་གདན་ས་ལྔ་པ། ཀུན་མཁྱེན་བསོད་ནམས་སེང་གེའི་རྣམ་པར་ཐར་པ་བསྡུས་དོན་ཚིགས་སུ་བཅད་པ་ལ་ཚིག་དོན་ལྷུག་པར་སྤེལ་བ་ཞིག་དང་། བསྟོད་ཚིག་དད་ལྡན་མ། གྲུབ་ཆེན་དཀོན་མཆོག་བློ་གྲོས། ཨེ་ཝཾ་གདན་ས་བདུན་པ་ཆོས་ཀྱི་རྗེ་སངས་རྒྱས་རིན་ཆེན་དཔལ་བཟང་པོ། ཆོས་ཀྱི་རྗེ་ཀོང་སྟོན་དབང་ཕྱུག་གྲུབ་པ། ཆོས་རྗེ་མགོན་པོ་དབང་ཕྱུག་པ། བྱང་ཆུབ་སེམས་དཔའ་དཀོན་མཆོག་གྲགས་སོགས་དུས་མཚུངས་པའི་སྐྱེས་བུ་དམ་པ་རྣམས་ལ་བསྟོད་པའི་སྐོར་ཤིན་ཏུ་མང་བ་དང་། ས་ལོ་ཙཱ་བ་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ། ཨེ་ཝཾ་གདན་ས་བརྒྱད་པ། རྗེ་བཙུན་ལྷ་མཆོག་སེང་གེ་སོགས་ཐུགས་ཀྱི་སྲས་མཐའ་དག་ལ་རྗེས་སུ་བསྔགས་པའི་བསྟོད་པའི་ཚུལ་ཇི་སྙེད་དང་། དེ་བཞིན་དུ་ལྷག་པའི་ལྷ་རྣམས་ལ་བསྟོད་པའི་རབ་ཏུ་བྱེད་པ། བདེ་མཆོག་འཁོར་ལོ་ལ་རྗེས་སུ་བསྔགས་པ་ངེས་དོན་བཅུད་ཀྱི་སྙིང་པོ། སྒྲོལ་མ་ཡིད་བཞིན་གྱི་འཁོར་ལོ་ལ་བསྟོད་པའི་རབ་བྱེད་སྔ་རྟིང་དུ་མཛད་པ་ཤིན་ཏུ་མང་བ་དང་། སྒྲུབ་ཐབས་བརྒྱ་རྩའི་ལྷ་ཚོགས་རྣམས་ཀྱི་བསྟོད་པའི་ཁ་སྐོང་སོགས་ཡི་དམ་གྱི་ལྷ་དཔག་ཏུ་མེད་པའི་བསྟོད་སྐོར་མདོ་སྡེ་སྐྱེ་རབས་ཀྱི་ཚུལ་ལ་བསྔགས་པར་མཛད་པ་སོགས། བྱང་ཆུབ་སེམས་དཔའི་མཛད་པ་དུ་མ་ལ་ཆེད་དུ་བརྗོད་པ། དམ་པ་ཆོས་སྐྱོང་བའི་སྲུང་མ་རྣམས་ལ་ཕྲིན་ལས་སུ་ཞུ་བའི་ཚུལ་དུ་མ་དང་། སྔར་བཤད་པ་ལྟར་གྱི་ཚད་མ་རིག་པའི་གཏེར་གྱི་འགྲེལ་བཤད། སྡོམ་གསུམ་གྱི་རྒལ་ལན་ཞིབ་མོ་རྣམ་འཐག གནས་གསུམ་གསལ་བྱེད། ཕྱིས་མཛད་པའི་དྲིས་ལན་གནད་དོན་གསལ་བ་སོགས་རྣམ་གྲངས་ཤིན་ཏུ་མང་བ་དང་། ཐུབ་པ་དགོངས་གསལ་གྱི་འཆད་ཐབས། རྒྱལ་སྲས་ལམ་གྱི་མཛེས་རྒྱན། རྒྱུད་ཀྱི་སྔོན་འགྲོ་ཚུལ་དང་པོ་གསུམ་གྱི་གསལ་བྱེད་ཟབ་དོན་ཉིན་མོར་བྱེད་པའི་སྣང་བ། གསང་སྔགས་ལམ་རིམ་ཆེན་མོ། མངོན་པར་རྟོགས་པ་རིན་པོ་ཆེའི་ལྗོན་ཤིང་གི་གསལ་བྱེད། ཟབ་དོན་བཅུད་ཀྱི་སྙིང་པོ། རྒྱུད་སྡེ་བདུན་ཅུ་རྩ་གཉིས་ཀྱི་འདྲེན་ཚུལ་སོགས་རྒྱུད་ལ་ཉེར་མཁོ་དུ་མ། གཞན་ཡང་རྣལ་འབྱོར་མ་ཀུན་སྤྱོད། རྟོག་པ་བདུན་པ་སོགས་རྒྱུད་མང་པོའི་འཆད་ཐབས་དཀྱིལ་ཆོག དེ་དག་གི་ཟུར་འདེབས་ཕྱག་ལེན་གྱི་ནང་སེལ་ཕྲ་མོ་ཡི་གེར་བཀོད་པའི་ཏི་པ་ན་དཔག་ཏུ་མ་མཆིས་པ་དང་། ལཱུ་དྲིལ་ནག་གསུམ། ནཱ་རོ་མཁའ་སྤྱོད་མ་རྣམས་ཀྱི་ཟིན་ཐོ་རྣལ་འབྱོར་གསང་མཐའི་མན་ངག་ཀུན་གྱི་བཅུད་བསྡུས་པ་གསང་བ་ལས་ཀྱང་ཆེས་གསང་བ་བཀའ་རྒྱའི་མཐའ་ཅན་དུ་མ་དང་། དྲིས་ལན་སྤྲིངས་ཡིག་གི་སྒོ་ཤིན་ཏུ་མང་བ། གཙུག་ལག་ཁང་དང་གསུང་བར་ཀྱི་ལེགས་བྱས་ལ་ཆེད་དུ་བརྗོད་པའི་བཀྲ་ཤིས་ཀྱི་མངའ་གསོལ་དུ་མའི་བར་དུ་སྒོ་མཐའ་ཡས་པའི་རྩོམ་པའི་ཕྲེང་བ་ཇི་སྙེད་གཅིག་སྤེལ་བར་མཛད་ལ་དུས་དང་གནས་སྐབས་ཀུན་ཏུ། ཐོས་པས་མི་ངོམ་ཉིད་དང་ནི། །ཟང་ཟིང་མེད་པར་ཆོས་སྦྱིན་དང་། །སངས་རྒྱས་ཞིང་ཀུན་སྦྱོང་བ་དང་། །འཁོར་བས་ཡོངས་སུ་མི་སྐྱོ་དང་། །ཞེས་འབྱུང་བའི་དོན་ལ་སྐད་ཅིག་ཀྱང་གཡོ་བ་མེད་པར་ཕྱོགས་གཅིག་ཏུ་མ་ངེས་པའི་མཐའ་ཡས་པའི་ཤེས་བྱའི་ཁྱོན་ལ་གཟིགས་པ་དྲི་མ་མེད་པའི་སྤྱན་གྱིས་ཉེ་བར་དགོངས་པའི་ཚུལ་དམན་མོས་པའི་འགྲོ་བ་དག་གི་སྣང་ངོར་ཡང་སྟོན་པར་མཛད་ཅིང་། ཉིན་མོའི་ཆ་ལ་གཟིགས་པ་ལྟ་ཞོག་གིས་ནུབ་མོ་ཡང་སྒྲོན་མེའི་འོད་ལས་ཡང་དག་འཇོག་གི་རྗེས་ཐོགས་ཐམས་ཅད་དུ་གཟིགས་པ་རྒྱ་མཚོའི་ཕ་མཐར་ཕྱིན་པའི་མཛད་ཚུལ་ཕུལ་དུ་བྱུང་བ་རྗེས་སུ་སྟོན་པར་མཛད་ཅིང་། དུས་དིང་སང་ཐོས་པ་ལ་འཁོན་དུ་འཛིན། རིག་གནས་ལ་དགྲར་བལྟ་བའི་བློ་ཅན་མ་གོ་བ་ཉིད་ལ་གཏན་ཚིགས་སུ་བཞག་ནས་དེ་ཉིད་ལ་སྒོམ་གྱི་ངོ་བོར་འཛིན་པའི་འཛིན་སྟངས་ཅན་དག་ལ་དགོངས་ནས། དགུང་གི་ལོ་མཐོན་པོར་སོན་པ་ན་ཡང་། རིག་པའི་གནས་ཀུན་ལས་བརྩད་པའི་འཆད་རྩོད་རྩོམ་གསུམ་ཡར་ངོའི་ཟླ་བ་ལྟར་སྤེལ་བར་མཛད་ལ། དེའི་སྐབས་ནས་བདག་ཉིད་ཆེན་པོ་ས་སྐྱ་པཎྜྀ་ཏས་མཛད་པའི་མཁས་པ་འཇུག་པའི་སྒོའི་ཊཱིཀྐ་གནས་མ་ལུས་པ་གསལ་བའི་མེ་ལོང་ལྟ་བུ་གཅིག་མཛད་ལ། དེ་ཉིད་རྩོམ་པ་མཐར་ཕྱིན་པའི་རྗེས་ཐོགས་སུ། བདག་ལ་གླེགས་བམ་གཉིས་སྩལ་ནས་འདི་ལ་ཞུ་དག་དང་། སེར་ཚོས་ཀྱི་འབྱེད་སོགས་གྱིས་གསུང་བའི་བཀའ་ཤོག་གནང་བ་དེའི་ནང་ན། ཕྱོགས་འདིར་ལྷ་ཡི་གངྒཱ་ཇི་བཞིན་དུ། །ཕན་པར་བསམ་པའི་རེ་བ་ཡོང་མིན་ཡང་། །རིག་གནས་གོམ་པས་སྐྱེ་བ་ཀུན་ཏུ་བདག །ཇི་སྙེད་གཟིགས་པའི་རྒྱུ་ཕྱིར་འདི་བཀོད་དོ། །ཞེས་འབྱུང་ཞིང་མདོར་ན་རྒྱལ་བའི་བཀའ་དགོངས་འགྲེལ་དང་བཅས་པ་ལྟ་ཞོག་གི་ཐ་སྙད་ཀྱི་རིག་གནས་ཕྲ་མོ་ཙམ་ལ་ནན་ཏན་དུ་མཛད་པའི་ཕ་མཐའ་ཡང་མི་དཔོགས་པའི་ཚུལ་རྗེས་སུ་སྟོན་པར་མཛད་པ་ཞིག་གོ། །།མཐའ་གྲུ་ཡངས་པའི་རྒྱལ་ཁམས་མཐའ་དག་ན། །ལེགས་བྱས་སྙན་པའི་བ་དན་ཅི་ཡང་གཡོ། །འཛམ་གླིང་འཛིན་མའི་ཐིག་ལེར་ལྷར་བཅས་ཀྱི། །རབ་བསྔགས་ཆོས་སྨྲའི་འདུན་ས་རྒྱལ་གྱུར་ཅིག །ཤིས་བརྗོད་མེ་ཏོག་སིལ་མས་ཡོངས་གཏམས་པའི། །ས་སྐྱོང་ཆོས་ཀྱི་རྒྱལ་པོས་བསྐྲུན་པའི་གནས། །གངས་ཁྲོད་མཁས་གྲུབ་བྱེ་བས་བསྟི་བའི་ཞིང་། །ཐུབ་པའི་བསྟན་པ་དར་རྒྱས་སྤེལ་བའི་གླིང་། །ཆོས་བཟང་རྣམ་པར་རྒྱལ་བའི་མདུན་ས་དེར། །མི་འཇིགས་སེང་གེའི་ཁྲི་ལ་མངའ་གསོལ་བའི། །ཆོས་ཀྱི་སྤྱན་སྟོང་ལྡན་པའི་ལྷ་དབང་དེས། །ལེགས་བཤད་ཆོས་ཀྱི་བདུད་རྩི་སྤེལ་བར་མཛད། །བརྒྱུད་པར་བཅས་པའི་དབང་ལུང་དམ་པའི་རྒྱུན། །མིང་ཙམ་བརྗོད་ལ་དལ་བའི་ཁུར་བསྐྱེད་པ། །རྣམ་གྲངས་དུ་མའི་ཆོས་ཀྱི་བདུད་རྩི་ནི། །ལྔ་རིག་པཎ་ཆེན་ཞལ་ལས་རྗེས་སུ་ནོས། །བསྡུས་དོན་གཞུང་ལུགས་སྐྱེ་མཆེད་གསར་པའི་ཆ། །ཚིག་མདའི་མེ་ལོང་དག་ལ་ལེགས་བསྟན་ནས། །མཐའ་དག་གཞུང་གི་གནས་ལུགས་གསལ་བ་ཡི། །འཆད་པའི་དབྱངས་ཀྱིས་སྐལ་བཟང་ངང་གིས་བསྡུས། །རྒྱལ་བའི་བཀའ་དང་ཚད་ལྡན་བསྟན་བཅོས་རྣམས། །དཔང་དུ་བཞག་ནས་ཉེ་བར་བརྩད་པའི་ཚུལ། །གཟུ་གནས་བློ་ཡིས་ཅམ་བུ་མ་ལགས་པར། །རྩོད་པའི་རྡོ་རྗེས་ཕས་རྒོལ་རི་བོ་སྙིལ། །སྡེབས་ལེགས་ཚིག་གི་ཕྲེང་བར་བསྟར་བ་ཡི། །བཞེད་ཚུལ་རྒྱ་མཚོའི་རླབས་ཕྲེང་གཡོ་བ་ཅན། །ལུང་རིགས་ཀྱིས་དྲངས་མཁས་པ་མགུ་སྐྱེད་པའི། །རྩོམ་པའི་ཕྲེང་བས་ཐུབ་བསྟན་རྒྱས་པར་མཛད།། །།དེ་བས་ན་བསྟན་པ་འཛིན་པའི་སྐྱེས་བུ་དམ་པ་རྣམས་ཀྱི་མཛད་པའི་རྒྱུན་ལམ་ནི། མཁས་པའི་བྱ་བ་རྣམ་པ་གསུམ་པོ་འདི་ཉིད་དོ་ཞེས་ཞུམ་པའི་སེམས་སྤངས་ནས་འཆད་རྩོད་རྩོམ་པའི་རིང་ལུགས་བསྔགས་པ་ལ་ཡང་སྦྱར་བར་བྱའོ། །མཆོག་གི་དཔལ་ལྡན་བླ་མའི་ཡོན་ཏན་བརྗོད་པའི་ཚུལ་ལས་འཆད་རྩོད་རྩོམ་གསུམ་གྱི་སྒོ་ནས་བསྟན་པ་སྤེལ་བའི་སྐབས་ལས་རྗེས་བསྒྲགས་པའི་རབ་ཏུ་བྱེད་པ་སྡེ་དྲུག་པོའོ།། །།དེ་ལྟར་འཆད་རྩོད་རྩོམ་གསུམ་གྱིས་རྒྱལ་བའི་བསྟན་པ་ལ་བྱི་དོར་མཛད་ནས། ཐོས་པའི་དོན་རྣམས་གཞན་ངོར་སྒོམ་པ་ཉམས་ལེན་གྱི་རིམ་པ་ལ་ནན་ཏན་དུ་མཛད་པའི་སྒོ་ནས་སྒྲུབ་པ་བསམ་གཏན་གྱི་འཁོར་ལོས། སངས་རྒྱས་ཀྱི་གདུང་རབས་རྒྱུན་མི་འཆད་པར་འཛིན་པར་མཛད་དེ། དེ་ཡང་འཕྲལ་དང་རྒྱུན་དུ་ཐུགས་དམ་གྱི་རིམ་པ་ཆུའི་རྒྱུན་ལྟ་བུ་གཅིག་རྣམ་གྲངས་དུ་མའི་སྒོ་ནས་རྗེས་སུ་སྒྲུབ་པར་མཛད་དེ། རྒྱུན་གྱི་ཐུགས་དམ་གྱི་རིམ་པ། དཔལ་དགྱེས་པ་རྡོ་རྗེ་ཡབ་ཡུམ་གྱི་ཕྱི་ནང་གི་དཀྱིལ་འཁོར་དབང་གི་ཆུ་བོའི་ཉམས་ལེན་གྱི་རིམ་པ་ཤིན་ཏུ་རྒྱས་པ་ཐུན་བཞིའི་རྣལ་འབྱོར་དུ་བསྒྲུབ་པར་མཛད་ཅིང་། དེ་བཞིན་དུ་བདེ་མཆོག་དྲིལ་བུ་པའི་མངོན་པར་རྟོགས་པ་དབང་གི་ཆུ་རྒྱུན་མ་ཆད་པའི་ཉམས་ལེན་གྱི་རིམ་པ་ཉེ་བརྒྱུད་དུ་བྱུང་བ་དང་། བདེ་མཆོག་ནག་པོ་པ། འཆི་མེད་རྡོ་རྗེ་ལྷ་མོ་སོགས་བླ་མེད་ནང་གི་ཐུགས་དམ་གྱི་རིམ་པ་ཆེས་ཆེ་མཆོག་ཏུ་གྱུར་པ་དག་དང་། ཟབ་མོ་བླ་མའི་རྣལ་འབྱོར་ཐུན་མོང་དང་ཐུན་མོང་མ་ཡིན་པའི་བིརྺ་པའི་སྲུང་པ་གཉིས། རྡོ་རྗེ་རྣལ་འབྱོར་མ། ཞལ་ཤེས་ཀྱི་ཁྱད་པར་དུ་མས་ཉེ་བར་བརྒྱན་པ་སོགས་གསང་བ་ལས་ཀྱང་ཆེས་གསང་བའི་སྙིང་པོར་གྱུར་པ་དག་དང་། མི་གཡོ་མགོན་པོ། སྙན་གྱི་སྒྲོལ་ལྗང་། འཇམ་དབྱངས་ཨ་ར་པ་ཙ་ན། འཕགས་པ་སེང་གེའི་སྒྲ། རི་ཁྲོད་མ་ལོ་མ་གྱོན་མ་སོགས། ལས་རྒྱས་པའི་ལྷའི་རྣལ་འབྱོར་དཔག་ཏུ་མ་མཆིས་པ་རྣམས་ཀྱང་སྔ་ཐུན་དགོངས་ཐུན་གྱི་རིམ་པ་དག་ལ་ཐུགས་ཉམས་སུ་བཞེས་པར་མཛད་ཅིང་། ཐོ་རངས་ཀྱི་ཆ་ལ་ཐུབ་པ་མི་རཱུ་ཤི་ར། རྒྱལ་བ་འོད་དཔག་མེད། མགོན་པོ་ཚེ་དཔག་མེད་རྡོ་རྗེ་ཚེ། གཙུག་ཏོར་རྣམ་རྒྱལ། རྗེ་བཙུན་མ་ཡིད་བཞིན་གྱི་འཁོར་ལོ་སྟེ་རྒྱུད་སྡེ་འོག་མ་དག་ལས་ཁྱད་པར་དུ་བྱས་པའི་སྐུ་ཚེ་སྤེལ་བའི་ཐུགས་དམ་གྱི་ལྷ་དེ་དག་གི་གཟུངས་སྔགས་ཀྱི་རིམ་པ། གྲངས་ཀྱི་མཐའ་ཅན་དུ་ངེས་པ་དག་གི་ཆག་མེད་ཀྱི་རྒྱུན་ཇི་སྙེད་དང་། སྒྲོལ་མའི་མཚན་བརྒྱ། ཕྱག་མཚལ་ཉེར་བཞི། རྡོ་རྗེ་རྣམ་འཇོམས་ཀྱི་གཟུངས་སོགས་ཞལ་འདོན་གྱི་རིམ་པ་དུ་མ་མཛད་ཅིང་། རྡོ་རྗེ་མཁའ་འགྲོའི་སྦྱིན་སྲེག་སོགས་ཐུགས་དམ་གྱི་ཁ་སྐོང་དག་ཀྱང་ལེགས་པར་མཛད་ནས་མངོན་མཐོའི་ལེགས་བྱས་ཀྱི་འཕྲུལ་ལས་བྱུང་པ་རོ་བརྒྱ་དང་ལྡན་པའི་ལྷའི་ཞལ་ཟས་རྨད་དུ་བྱུང་བ་དག་ལ་སྦྱིན་པའི་ཞིང་དག་གི་དགེ་ཚོགས་ཀྱི་ལོ་ཐོག་སྤེལ་བའི་སླད་དུ་རྣལ་འབྱོར་གྱི་ཁྱད་པར་དང་ལྡན་པའི་ནང་གི་སྦྱིན་སྲེག་གི་ཚུལ་དུ་ལོངས་སྤྱོད་པར་མཛད་དེ། འོས་སུ་གྱུར་པའི་འགྲོ་བ་དག་ལ་སྐབས་སུ་བབས་པའི་འཕྲོས་དག་ལས་གླེང་བའི་གསུང་གི་དབུགས་ཕྱུང་། སྔོན་དང་ཕྱི་མའི་མཐའ་རྗེས་སུ་དགོངས་པའི་བཀའ་སྩལ་ཡིད་ཆེས་དང་ལྡན་པ་དག་ལ་མ་འོངས་ལུང་བསྟན་དུ་འགྱུར་བའི་ཤུགས་འབྱུང་གི་གསུང་སྒྲོས་དུ་མ་དག་གིས་དགའ་སྟོན་སྤེལ་ཏེ། ཞལ་བསིལ་གྱི་ཨརྒཾ་རྗེས་སུ་ནོས་ནས་ཡོན་སྦྱོང་བའི་སྔགས་སྨོན་ལམ་གྱི་མཐའ་རྟེན་དང་བཅས་པ་མཛད་ནས། བསྟན་པའི་བྱ་བ་འཆད་རྩོད་རྩོམ་གསུམ་གྱི་སྒོ་གང་ཡང་རུང་བ་ཞིག་སྤེལ་བའི་ཚུལ་རྗེས་སུ་སྟོན་པར་མཛད་དོ། །དེ་ནས་གུང་གི་གདུགས་ཚོད་ལ་བབ་པ་ན་ཡང་། རྨད་དུ་བྱུང་བའི་ལྷའི་ཞལ་ཟས་རྣམ་གྲངས་དུ་མ་དག་ལ་དགྱེས་དགུར་རོལ་བར་མཛད་ཅིང་། དེ་ཡང་རྒྱུད་ལས། ཞི་བའི་བཏུང་བ་བཞིན་མྱངས་ན། །རྟག་པའི་དངོས་གྲུབ་ཐོབ་པར་འགྱུར། །ཞེས་དང་། དེའི་འ